Sami Kapanen

Sami Hannu Antero Kapanen (s. 14. kesäkuuta 1973 Vantaa) on suomalainen entinen jääkiekkoilija. Kapanen edusti pelaajauransa aikana vuosina 1990–2014 SM-liigan KalPaa ja HIFK:ta sekä NHL:n Hartford Whalersia, Carolina Hurricanesia ja Philadelphia Flyersia. Kapanen pelasi SM-liigassa 402 ottelua tehden 293 tehopistettä. NHL:ssä Kapanen pelasi yhteensä 831 ottelua ja saalisti 458 tehopistettä. Kapanen on yksi kautta aikojen nopeimmista NHL-pelaajista. Nykyään Kapanen toimii SM-liigajoukkue Pelicansin päävalmentajana. 

Kapanen on yksi pisimmän NHL-uran tehneistä suomalaisista jääkiekkoilijoista. Kapanen on myös toiminut Suomen jääkiekkomaajoukkueen kapteenina, viimeksi MM-kilpailuissa 2010. Monipuolisuudestaan tunnettu Kapanen pelasi laidassa, keskushyökkääjänä ja erikoistilanteissa jopa puolustajana. Kapanen tunnettiin nopeudestaan sekä kurinalaisuudestaan.

Pelaajauransa jälkeen Kapanen on toiminut jääkiekkovalmentajana. Hän on valmentanut omistamaansa KalPaa vuosina 2017–2019, ja Sveitsin National Leaguessa pelaavaa HC Luganoa vuonna 2019. Helmikuussa 2025 hän siirtyi valmentamaan SM-liigassa pelaavaa Lahden Pelicansia.

 Ura 

Sami Kapanen aloitti uransa ammattitasolla 17-vuotiaana SM-liigassa pelaavan KalPan hyökkääjänä. Ennen liigadebyyttiään hän oli pelannut jääkiekkoa myös junioritasolla Joensuun Kiekko-Pojissa ja Etelä-Vantaan Urheilijoissa. Kapasen tie kulki neljän Kuopiossa vietetyn vuoden jälkeen Helsingin IFK:hon. Erittäin nopean, kovaakin peliä kestävän Kapasen varasi NHL:ään Hartford Whalers vuoden 1995 varaustilaisuudessa maailmanmestarijoukkueen jäsenenä. 

Whalers osoitti alusta asti Kapaselle suunnittelevansa tälle merkittävää roolia joukkueessa. Hyvin alkanut matka kohti Pohjois-Amerikkaa koki takaiskun hänen loukkaannuttuaan harjoitusleirillä; onnettomuus oli katkaista Kapasen uran tyystin. Tilanteessa puolustaja oli tulossa avojäällä taklaamaan Kapasta, mutta tämä kaatui ja sai iskun taklaajan polvesta suoraan leukaansa. Kapanen yritti vaihtoaitiossa selviytyä seuraavaan vaihtoon, muttei kyennyt palaamaan jäälle, ja pukukopissa alkoivat myös hengitysvaikeudet.

Vakavien oireiden vuoksi kiekkoilija vietiin sairaalaan. Röntgenkuvauksissa ei löytynyt vakavia vammoja, ja vamma diagnosoitiin aivotärähdykseksi. Kapasen mukaan hänen kävelynsä muuttui päivä päivältä vaivalloisemmaksi, ja kymmenen metrin kävelyn jälkeen täytyi aina kyykistyä lepäämään, mikä lievitti kipua. Magneettikuvauksissa ilmeni, että aivojen takalohkossa oli verta, joka oli vuotanut myös selkärangan ympärille, ja verihyytymiä oli pitkin selkärangan ympäristöä.

Tulokaskautensa aikana Kapanen pelasi 35 ottelua Hartfordin paidassa tehoilla 5+4=9, ja loppukauden hän vietti farmiseura Springfield Falconsin riveissä pelaten 28 ottelua tehopistein 14+17=31. Tämän jälkeen Kapanen vietti Whalersissa yhden kauden, jonka jälkeen organisaatio muutti Carolinaan ja vaihtoi nimensä Carolina Hurricanesiksi.

Ensimmäisen Carolinassa vietetyn kautensa aikana Kapanen iski 81 ottelussa 63 tehopistettä, ja kausien 1999–2000 sekä 2001–2002 aikana Kapanen pelasi myös tähdistöottelussa. Hänet valittiin kyseisinä kausina myös liigan nopeimmaksi luistelijaksi. Kapanen vietti Hurricanesissa yhteensä kuusi kautta. Kaudella 2001–2002 Hurricanes pääsi Stanley Cup -finaaleihin, mutta joukkue hävisi Detroit Red Wingsille otteluvoitoin 4–1. Jos Carolina olisi voittanut finaalisarjan, Kapasesta olisi tullut Jere Lehtisen jälkeen toinen suomalainen sekä maailmanmestaruuden että Stanley Cupin voittanut pelaaja.

7. helmikuuta 2003 Kapanen siirrettiin Philadelphia Flyersiin, jossa pelasivat tuolloin suomalaispelaajat Lasse Kukkonen ja Antero Niittymäki. Philadelphiassa pelatessaan Kapasesta tuli puolustavampi hyökkääjä. Hän pelasi Flyersin mukana kaksissa seuraavissa pudotuspeleissä tehden yhteensä 17 tehopistettä. NHL:n työsulkukauden aikana Kapanen palasi Suomeen ja nosti Mestikseen pudonneen kasvattajaseuransa KalPan takaisin SM-liigaan. Tämän jälkeen hän palasi Flyersin riveihin kaksivuotisella sopimuksella.

Kesällä 2008 Kapanen jätti NHL-kaukalot ja siirtyi takaisin KalPaan. Hän saavutti seuraavalla kaudella joukkueen kanssa pronssimitalin. Kapanen valittiin myös SM-liigan tähdistökentälliseen ja hän voitti Raimo Kilpiö-palkinnon. Viimeisellä kaudellaan Kapanen pelasi KalPan riveissä 28 ottelua tehoin 6+16=22, ja hänet valittiin jälleen tähdistökentälliseen. Tämän jälkeen Kapanen pelasi vielä yhden arvoturnauksen edustaen Suomen maajoukkuetta kapteenina vuoden 2010 kisoissa, minkä jälkeen hän julkisti tiedon peliuransa jatkamisesta 2011 KalPassa sanalla "maybe". Keväällä 2011 hän kertoi tehneensä kaksivuotisen sopimuksen KalPan kanssa. Kaudella 2011–2012 hänestä tuli eniten maaleja tehnyt pelaaja KalPan seurahistoriassa. Kapanen on Marko Palon ja Mika Niemisen ohella vuoden 1995 maailmanmestareista ainoa, joka ei voittanut urallaan Suomen mestaruutta.

Kapanen on pelannut aikuisten arvokisoissa yhteensä 77 ottelua tehopistein 24+21=45. Hän on pelannut maajoukkueen kanssa kolmet olympialaiset sekä seitsemän MM-turnausta. Arvokisoissa hän on saavuttanut MM-kullan lisäksi kaksi olympiapronssia ja kolme MM-hopeaa. Kapanen pelasi viimeisen arvoturnauksensa vuonna 2010.

Kapanen edusti Suomea olympialaisissa 1994, 1998 ja 2002 ja maailmanmestaruuskisoissa 1994, 1995, 1996, 1998, 2001, 2009 ja 2010. Kapanen valittiin myös vuoden 2004 World Cupin ja Torinon 2006 olympialaisten joukkueisiin, mutta hän joutui loukkaantumisten takia jäämään pois. Suomi sijoittui molemmissa toiseksi.

 Kaukaloiden ulkopuolella 

Kapanen ja Kimmo Timonen ovat SM-liigaseura KalPan suurimmat omistajat. Lisäksi Kapanen toimii KalPa Hockey Oy:n hallituksen puheenjohtajana. Kapasen isä Hannu Kapanen on tunnettu valmentaja ja entinen pelaaja. Myös Samin setä Jari Kapanen pelasi pitkän uran SM-liigassa.  

Sami Kapanen nimitettiin KalPan toimitusjohtajaksi toukokuun 2010 lopussa. Entinen toimitusjohtaja Kari Penttilä siirtyi samalla seuran varapuheenjohtajaksi. Samin veli Kimmo Kapanen on entinen maalivahti ja toimii 2011 alkaen KalPan toimitusjohtajana.

Kapanen toimi kaudella 2015–2016 KalPan A-nuorten päävalmentajana ja valmensi joukkueen SM-pronssille.Sami Kapanen KalPan liigavalmentajaksi 

Kaudella 2016–2017 Kapanen toimi KalPan liigajoukkueen apuvalmentajana ja kahdella seuraavalla kaudella joukkueen päävalmentajana. Kaudeksi 2019–2020 hän siirtyi Sveitsiin, HC Luganon päävalmentajaksi, josta sai potkut joulukuussa 2019.

Helmikuussa 2025 Kapanen siirtyi SM-liigassa pelaavan Lahden Pelicansin päävalmentajaksi Juhamatti Yli-Junnilan tilalle

Yksityiselämä

Kapanen erosi 16 vuotta kestäneestä avioliitostaan Petran kanssa vuonna 2011. Parilla on neljä yhteistä lasta, joista vanhin, Kasperi, edustaa NHL-seura Edmonton Oilersia. Toinen poika, Konsta, debytoi SM-liigassa KalPan riveissä kaudella 2021–2022.

Kapanen avioitui vuonna 2015 Satu-nimisen naisen kanssa. He muuttivat erilleen joulukuussa 2022 ja jättivät yhdessä avioerohakemuksen kesällä 2023.

 Tilastot 

 1990–1991  KalPa  SM-liiga  14  1  2  3  2  8  2  1  3  0 1991–1992  KalPa  SM-liiga  42  15  10  25  8  0  0  0  0  0        JMM  7  1  5  6  8 1992–1993  KalPa  SM-liiga  37  4  17  21  12  0  0  0  0  0        JMM  7  1  2  3  2 1993–1994  KalPa (A)   SM-liiga  48  23  32  55  16  0  0  0  0  0        OK  8  1  0  1  2                     MM  8  4  2  6  0  1994–1995  HIFK  SM-liiga  49  14  28  42  42  3  0  0  0  0        MM  8  2  2  4  6 1995–1996  Hartford Whalers  NHL  35  5  4  9  6  0  0  0  0  0        MM  8  2  2  4  6   Springfield Falcons  AHL  28  14  17  31  4  3  1  2  3  0 1996–1997  Hartford Whalers  NHL  45  13  12  25  2  0  0  0  0  0        MC  3  0  1  1  4 1997–1998  Carolina Hurricanes  NHL  81  26  37  63  16  0  0  0  0  0        OK  6  0  1  1  0                     MM  10  4  3  7  2  1998–1999  Carolina Hurricanes  NHL  81  24  35  59  10  5  1  1  2  0 1999–2000  Carolina Hurricanes  NHL  76  24  24  48  12  0  0  0  0  0  2000–2001  Carolina Hurricanes NHL  82  20  37  57  24  6  2  3  5  0        MM  8  7  4  11  8 2001–2002  Carolina Hurricanes  NHL  77  27  42  69  23  23  1  8  9  6        OK  4  1  2  3  4 2002–2003  Carolina Hurricanes  NHL  43  6  12  18  12  0  0  0  0  0    Philadelphia Flyers  NHL  28  4  9  13  6  13  4  3  7  6 2003–2004  Philadelphia Flyers  NHL  74  12  18  30  14  18  3  7  10  6  2004–2005  KalPa (A)   Mestis  10  6  3  9  2  9  5  3  8  4        MC  0  0  0  0  0 2005–2006  Philadelphia Flyers (A)   NHL 58  12  22  34  12  6  0  0  0  2        OK  0  0  0  0  0 2006–2007  Philadelphia Flyers (A)   NHL  77  11  14  25  22  0  0  0  0  0 2007–2008  Philadelphia Flyers  NHL  74  5  3  8  16  16  2  0  2  2 2008–2009  KalPa (C)   SM-liiga  55  20  24  44  18  12  4  5  9  4       MM  7  2  3  5  2  2009–2010  KalPa (C)   SM-liiga  28  6  16  22  58  13  6  7  13  0       MM  7  1  1  2  0 2011–2012  KalPa (A)   SM-liiga   35   13   12   25   33   2  1  0  1  0               2012–2013  KalPa (A)   SM-liiga  38  7  11  18  14  5  0  1  1  2 2013–2014  KalPa   SM-liiga  35  7  6  13  26  0  0  0  0  0 10 kautta  yhteensä  SM-liiga  402  120  173  293  229  43  13  14  27  8 aikuisten arvokisat  77  24  21  45  34 12 kautta  yhteensä  NHL  831  189  269  458  175  87  13  22  35  22

Saavutukset ja palkinnot
MM-kulta (1995)
Kolme MM-hopeaa (1994, 1998, 2001)
Kaksi olympiapronssia (1994, 1998)
MM-kisojen paras hyökkääjä (2001)
MM-kisojen All Stars -kentällinen (2001)
NHL:n tähdistöpeli (2000, 2002)
Raimo Kilpiö -palkinto (2009)
 SM-hopeaa (1991)
 SM-pronssia (2009)

Lähteet




Viitteet

Aiheesta muualla
 Sami Kapasen lehdistötilaisuus
 Sami Kapanen NHLfinns.com:ssa
 Ylen Elävä arkisto: Vaikeuksien voittaja Sami Kapanen
 MTV: Sami Kapanen lopettaa peliuransa ja aloittaa toimitusjohtajana
 Yle Urheilu: Sami Kapanen päätti komean pelaajauransa
Kapasen tiedot Jääkiekkomuseon sivuilla.

Luokka:Suomalaiset jääkiekkoilijat
Luokka:Suomalaiset olympiamitalistit
Luokka:Jääkiekon maailmanmestarit
Luokka:Raimo Kilpiö -palkinnon voittajat
Luokka:Hartford Whalersin varaamat pelaajat
Luokka:Suomalaiset jääkiekkovalmentajat
Luokka:Vuonna 1973 syntyneet
Luokka:Elävät henkilöt
Luokka:Seulonnan keskeiset artikkelit